SURSE Tăriceanu a cerut o întâlnire cu prim-vicepreședintele Comisiei Europene, Frans Timmermans. Cei doi se vor întâlni oficial pe 28 iunie

Președintele Senatului, Călin Popescu Tăriceanu, a cerut o întâlnire cu prim-vicepreședintele Comisiei Europene, Frans Timmermans, au declarat pentru G4Media.ro surse diplomatice. În programul oficialului european figurează pe data de 28 iunie o întâlnire cu Tăriceanu. Liderul ALDE a declarat luni că ministrul Justiției a terminat de realizat un document cu pe care Ministerul Afacerilor Europene să îl dea partenerilor europeni, un rezumat al modificărilor la Codul Penal și Codul de Procedură Penală.

”Ne aliniem la practicile europene. Vor începe unii să urle în legătură cu lupta anticorupție – prin această campanie politică de așa-zisă combatere a corupției asupra României s-a pus o etichetă de țară coruptă”.

Tăriceanu și Timmermans s-au întâlnit ultima data la București, pe data de 1 martie. Prim-vicepreşedintele Comisiei Europene s-a văzut atunci cu președintele Iohannis, cu premierul Dăncilă și cu șefii celor două camere.

Timmermans a făcut în timpul vizitei din luna martie un apel la puterea de la București să ”nu alerge în direcția greșită” în ce privește independența justiției: „În ultimii 20 de ani ați obținut atât de multe în ceea ce privește independența justiției. S-au obținut multe lucruri de la aderare și datorită MCV. E ca și cum ați fi alergat la un maraton, iar acum sunteți la ultima sută de metri. Mesajul meu e să alergați în continuare, dar nu în direcția greșită! Alergați către linia de finiș! Sunteți aproape de final. Mai sunt câteva recomandări ale Comisiei Europene care trebuie implementate. Nu vă opriți, nu stați pe loc și, pentru numele lui Dumnezeu, nu alergați în direcția greșită! Dacă alergăm în continuare, ambiția reprezentată de această Comisie în legătură cu ridicarea MCV în 2019 va putea fi îndeplinită, dar asta dacă vom alerga în continuare”.